Sklonidba imenica

Ishod: OŠ HJ A.5.5. Učenik oblikuje tekst i primjenjuje znanja o promjenjivim i nepromjenjivim riječima na oglednim i čestim primjerima.

1. **aktivnost- Opažam, pamtim, pišem**

Učenicima prikazati sliku na kojoj se nalazi puno djece, predmeta, životinja ili stvari. Učenici imaju 30 sekundi promatrati sliku i pokušati zapamtiti što više detalja sa slike. Nakon toga učenici će dobiti 1 minutu zapisati sve imenice koje su vidjeli na slici. Učenik koji napiše najviše imenica, bit će nagrađen 1 bodom.

1. **aktivnost- Imenice poznate**

Učenici imaju zadatak razvrstati napisane imenice iz prethodne aktivnosti u tablicu s obzirom na rod kojem imenice pripadaju. Učenik koji najbrže i točno razvrsta zadane imenice, bit će nagrađen 1 bodom.

1. **aktivnost- Potapanje padeža**

Učenicima podijeliti tablicu na kojoj se nalaze ispisani nazivi padeža, padežna pitanja te različiti oblici istih riječi. Imenovati padeže pravilnim naglaskom te podijeliti učenike u parove. Objasniti učenicima pravila igre "Potapanje padeža" koja se zasniva na poznatoj igri "Potapanje brodova". Svaki će učenik dobiti tablicu s nazivima padeža, padežnim pitanjima te različitim oblicima triju imenica. Svaki će učenik zaokružiti 3 imenice u svojoj tablici, a nakon toga započinje igra. Učenici jedan drugome postavljaju pitanja pokušavajući otkriti gdje se nalazi zaokruženi primjer suigrača. Primjer pitanja je: "Je li tvoja imenica akuzativ, koga, što volim DJEDA?" Suigrač tada odgovara potvrdno ili negacijski ovisno o tome nalazi li se na tome polju imenica koju je označio. Naglasiti učenicima kako trebaju svaki puta kada postavljaju pitanja imenovati padež, reći padežno pitanje, a nakon toga imenicu u napisanom padežnom obliku. Igra traje sve dok netko od učenika ne otkrije 3 imenice koje je njegov suigrač označio. Učenik koji prvi otkrije koje je imenice suigrač označio bit će nagrađen bodom. Cilj je igre naučiti nazive padeža, spojiti ih s padežnim pitanjima te uočiti promjenu oblika imenice kroz padeže.

1. **aktivnost- Igra pamćenja**

Igra se u parovima.

OSNOVNA RAZINA- Pred učenike postaviti kartice s nazivom padeža i padežnim pitanjem. Učenik spaja padež i padežno pitanje. Pobjeđuje učenik koji skupi više parova.

VIŠA RAZINA- Pred učenike staviti imenice u različitim padežnim oblicima. Učenici spajaju parove padežnog oblika pojedine imenice i naziva padeža. Pobjeđuje učenik koji skupi više parova.

1. **aktivnost- Proglašenje pobjednika**

Na kraju učenici zbrajaju bodove koje su skupili tijekom aktivnosti te se organizira proglašenje pobjednika.